# Z á p i s n i c a

**z pätnásteho zasadnutia Obecného zastupiteľstva obce Heľpa**

**konaného dňa 21.2. 2020 na obecnom úrade v Heľpe**

––––––––––––––––––––––––––––––––––––––––––––––––––––––––––––––––––––––––––

**Prítomní** **:** podľa prezenčnej listiny

## Obecné zastupiteľstvo bolo spôsobilé rokovať a uznášať sa, nakoľko bola prítomná nadpolovičná väčšina všetkých poslancov.

**K bodu č. 1 – Otvorenie**

Pätnáste plánované zasadnutie Obecného zastupiteľstva obce Heľpa zvolal  a o 18.00 hod. otvoril starosta obce Peter Hyriak. Privítal prítomných poslancov a občanov a vedením obecného zastupiteľstva poveril zástupkyňu starostu Mgr. Andreu Oravkinovú.

**K bodu č. 2 – Schválenie programu zasadnutia**

***Oravkinová*** prečítala návrh programu zasadnutia:

Program zasadnutia

1. Otvorenie
2. Schválenie programu zasadnutia
3. Návrh overovateľov zápisnice a zapisovateľa
4. Prerokovanie žiadosti od občanov
5. Kontrola plnenia uznesení
6. Schvaľovanie zámeru na odpredaj pozemku – časti nehnuteľnosti KN-C č. 1861, druh pozemku zastavaná plocha a nádvorie, zapísaná na LV č. 2798 o výmere 14 m2
7. Schvaľovanie krátkodobého prenájmu amfiteátra za účelom usporiadania koncertu Lenky Filipovej
8. Schvaľovanie nákupu kancelárskeho nábytku
9. Schvaľovanie inštalácie podružných plynomerov pre nájomné priestory v budove na námestí
10. Majetkovo - právne vysporiadanie pozemkov v areály športového štadióna
11. Prerokovanie investičného zámeru projektu Ramex
12. Prerokovanie zapojenia obce do výstavby kompostárne pre BRKO
13. Prerokovanie investičného zámeru výstavby DSS v obci Heľpa
14. Prerokovanie prípravy stavebného obvodu Teplica II pre IBV vrátane inžinierskych sieti
15. Schvaľovanie zmlúv
16. Hodnotiaca správa obce za rok 2019
17. Zmena Rozpočtu obce Heľpa na rok 2020 rozpočtovým opatrením č. 1/2020
18. Rôzne
19. Interpelácie
20. Záver

***Oravkinová*** otvorila diskusiu k návrhu programu.

K predloženému návrhu na uznesenie poslanci nemali pripomienky, pozmeňujúce alebo doplňujúce návrhy.

***Oravkinová*** dala hlasovať aby sa zasadnutie riadilo uvedeným programom.

Hlasovanie: za: 8 proti: 0 zdržal sa: 0

Uznesenie č. **315/2020** bolo schválené.

***Kukuľa Jozef*** navrhol doplniť pred bod č. 10 – „Geodetické zameranie geodetom na plánovanej vetve kanalizácia etapy 10“

***Oravkinová*** dala hlasovať o navrhovanej zmene programu

Hlasovanie: za: 8 proti: 0 zdržal sa: 0

Uznesenie č. **316/2020** bolo schválené.

**K bodu č. 3 - Určenie overovateľov zápisnice a zapisovateľky**

***Oravkinová*** za overovateľov zápisnice navrhla poslancov OZ Ing. Michala Košťála a Jozefa Kukuľu;

zapisovateľka: Mgr. Ivana Jankurová.

Hlasovanie: za: 8 proti: 0 zdržal sa: 0

Uznesenie č. **317/2020** bolo schválené.

**K bodu č. 4 - Žiadosti od občanov**

***Oravkinová*** dala hlasovať o udelenie slova hosťovi - riaditeľke SOS Banská Bystrica – Mgr. Tatiane Salajovej.

Hlasovanie: za: 8 proti: 0 zdržal sa: 0

Uznesenie č. **318/2020** bolo schválené.

***Salajová:*** predniesla v rámci spolupráce obce Heľpa so SOS B. Bystrica pri organizovaní 55. ročníka HDSaT informácie z programovej a dramaturgickej rady, informovala o podaní žiadosti o grant z fondu na podporu umenia na spolufinancovanie HDSaT, taktiež získali finančné prostriedky od BBSK a snažia sa získať ďalšie financie od sponzorov;

* predstavila programovú štruktúru 55. ročníka HDSaT na všetky dni, t.j. 26.-28.júna 2020;
* predniesla ponuku firmy Urpiner na sponzorské získanie stanu v hodnote 5.000,-EUR, ktorý by bolo možné využiť na vedľajšie aktivity spojené s HDSaT hneď pod amfiteátrom, keďže na prenájom takéhoto stanu nie sú finančné prostriedky a podľa Salajovej by to bola veľká pomoc. Je to podmienené tým, že by sme sa museli zaviazať, že vo všetkých stánkoch, v ktorých sa bude čapovať pivo, by čapovali len značku Urpín. Ako uviedla, je to tak na všetkých väčších festivaloch (Detva, Východná, Pohoda...).

***Kukuľa Ján:*** za stánky si podnikatelia platia poplatok. Chcú mať v ponuke určite aj iné druhy piva, lebo nie každý pije Urpín, nemali by sme ich v tomto smere obmedzovať. Treba nájsť cestu aj pre iné druhy piva

***Salajová:*** myslím, že sa to týka len čapovaného piva, nie v plechovkách

***Košťál:*** už vlani tu bola takáto ponuka a od Urpineru bolo potrebné od nich vziať všetko, nie len čapované pivo ale aj alko a nealko nápoje, takže ja s týmto návrhom nemôžem súhlasiť

***Salajová:*** v návrhu zmluvy je len čapované pivo, dohodnuté stretnutie s riaditeľkou Urpineru je v marci, budem sa snažiť vykomunikovať čo najlepšie podmienky

***Kukuľa Ján:*** máme požiadavku, aby si čapované pivo Urpín zabezpečili stánky sami, nie ako nám predložili ponuku vlani, že oni budú mať sklad a odtiaľ budú musieť všetci stánkari nakupovať samozrejme za vyššiu cenu,

* chceli by sme vidieť návrh zmluvy, aby sme mohli k tomu včas zaujať naše stanovisko;

***Bošeľa***: Urpineru sa platí za tzv. exkluzivitu, ktorá pre nás nie je ani daná; v ich ponuke vlani bolo viacero pre nás nevýhodných požiadaviek. Jedna z nich bola, že my budeme kontrolovať stánkarov, či čapujú len značku Urpiner, a budú pokutovaní, ak niekto bude čapovať iný druh piva, predajcovia majú uzatvorené zmluvy s inými dodávateľmi, nemôžu si dovoliť porušiť vlastné zmluvy... najväčšiu výhradu sme vlani mali voči tomu, že Urpiner sa úplne dištancoval od zodpovednosti za stan, takže ak sa stane nejaká nehoda, plne zodpovední budeme my

***Salajová:*** za stan podľa zmluvy zodpovedá majiteľ stanu, ktorý ho aj stavia

***Bošeľa:*** vlani bola v zmluve  len výpožička stanu

***Starosta:*** budeme najskôr rokovať s Urpinerom, predložíme im návrh zmluvy, vieme o našich požiadavkách, ktoré chceme

***Salajová:*** po rozhovore s p. riaditeľkou Urpineru, pre nich HDSaT nie sú oproti veľkým festivalom ktoré zastrešujú zaujímavé, snažia sa len podporovať regióny; prídeme so zmluvou a podľa toho sa rozhodnete, ale ak by nebol tento stan, je potrebné pouvažovať, kde by sa dali takéto aktivity, ktoré sú už súčasťou všetkých festivalov usporiadať aj v budúcnosti, malo by ísť o nejaký pozemok s prekrytím niečo ako humno, tanečný dom a podobné aktivity ktoré aj Vy organizujete, možno by bolo ideálnejšie aj pre vás, keby sa tu niečo také aj vybudovalo...

***Kukuľa Ján:*** dnes sa plachtové stany dajú kúpiť lacno, nechajme to zatiaľ tak, kým nemáme návrh zmluvy, potom to poriešime

***Salajová:*** veľký problém na HDSaT bol v posledných rokoch zvuk, nie je už možné spolupracovať so slovenským rozhlasom, tohto roku bude robiť komplet projekciu, zvuk aj svetlá firma Proeling Bratislava a Ministry Banská Bystrica ktoré už ozvučujú aj iné slávnosti

***Starosta:*** poďakoval riaditeľke SOS za predstavenie programovej štruktúry 55. ročníka HDSaT aj za dobrú dlhoročnú spoluprácu.

1. **Žiadosť – Anna Fedorová, Paritzánska 322/17, Heľpa**

***Oravkinová:*** dala hlasovať, aby bolo udelené slovo pani Fedorovej

Hlasovanie: za: 7 proti: 0 zdržal sa: 0 neprítomný: 1 /Málik/

Uznesenie č. **319/2020** bolo schválené.

***Fedorová*** informovala o škodovej udalosti, ktorá sa stala na jej rodinnom dome dňa 21.7.2019, kde bol jej dom vytopený z verejnej kanalizácie. Po čiastočnej náprave škôd sa dňa 9.9.2019 situácia zopakovala. V obidvoch prípadoch bola nahlásená škodová udalosť v Komunálnej poisťovni, kde je poistená verejná kanalizácia obce. Z oboch škodových udalostí jej bola uznaná pomerná časť škody.

***Fedorová:*** túto informáciu podávam preto, aby ste vedeli zaujať stanovisko k mojej žiadosti, kde som požiadala obec o jednorazovú výpomoc pri odstraňovaní následkov škody (zakúpenie prístroja na odstránenie vlhkosti)

***Oravkinová:*** udelila slovo kontrolórke obce, keďže ohľadom tejto žiadosti bolo prijaté uznesenie

***Beráková:*** uznesenie trvá, bolo odložené do vyjadrenia sa poisťovne ku škodovej udalosti, keďže dnes pani Fedorová odprezentovala toto vyjadrenie, máme nové informácie

***Oravkinová:*** otvorila diskusiu

***Lilko:*** chcem sa informovať, či vám bola uhradená celá škoda

***Fedorová:*** nie celá, prvý krát mi bolo uhradené 361,27 EUR, na čo som sa odvolala a v januári 2020 mi bola uznaná škoda v sume 783,24 EUR. Za druhú škodovú udalosť bola uznaná škoda vo výške 613,09 EUR.

***Lilko:*** pokrylo to všetky náklady ktoré ste mali?

***Fedorová:*** zatiaľ ešte nie, nábytok som ešte nemenila, je poškodený, je tam vlhkosť, pleseň, preto si chcem ešte zabezpečiť prístroj na odstránenie vlhkosti

***Oravkinová:*** podľa VZN môžeme prispieť do výšky 500,- EUR, v akej výške žiadate príspevok?

***Fedorová:*** nechám to na vašom rozhodnutí

***Kukuľa Ján:*** p. Fedorová požaduje odvlhčovač, ktorý by si chcela zakúpiť

***Kukuľa Jozef:*** chcem sa informovať, či pani Fedorová má už nejakú ponuku na odvlhčovač, ak nie, navrhujem presunúť toto na ďalšie pracovné zasadnutie

***Fedorová*** súhlasila s návrhom

**2/ Žiadosť – Ján Paľus, Mária Paľusová, Hlavná 205, Heľpa**

***Oravkinová:*** dala hlasovať o udelenie slova p. Paľusovi

Hlasovanie: za: 8 proti: 0 zdržal sa: 0

Uznesenie č. **320/2020** bolo schválené.

***Paľus:*** dal som si žiadosť o odkúpenie priľahlého pozemku pred bytovým domom z dôvodu susedských sporov s tým, že pozemok o ktorý žiadam patrí k bytovému domu, je na ňom uvalená ťarcha s tým, že ho môžu využívať len vlastníci bytového domu, ide o približne 5m pred garážami až po septik - bližšie by som určil na mieste

***Paľusová:*** máme neustále spory so susedom p. Fiľom, jeho syn si urobil popred bytovku pretekársku dráhu, o 23.00 sme ho išli upozorniť aby nerobil hluk, nemôžeme spať, pri bytovke si odstavil vraky, nemajú prístup k odpadovým košom ani smetiari, vytrubuje pred bytovkou, p. Fiľovi vadí naše auto, jeho zať povedal, že nám to celé rozkope a podpáli – počuli to aj susedia, preto si chceme odkúpiť parkovacie miesto, bývame tam 12 rokov, doteraz sme nemali žiadne problémy, na auto sme odkázaný, nakoľko máme syna, ktorý je odkázaný na individuálnu prepravu autom

***Paľus:*** bytovka má 6 bytov, každý má auto, priestor pred bytovkou je akurát pre naše autá, vieme sa všetci dohodnúť, najväčší problém je v zime, pretože si nevedia odprať sneh od brány, preto žiadame, o odkúpenie pozemku, o ktorý sa už 12 rokov staráme (kosíme, hrabeme, odpratávame sneh...). 2 týždne dozadu, nám v noci o 22.00 zvonili na zvonček, že si máme podať auto, museli sme podať trestné oznámenie, keďže na mňa jeho zať slovne zaútočil, navrhol som p. Fiľovi, že si starostlivosť o tento pozemok rozdelíme, k dohode však nedošlo, jeho syn povedal, že je to obecný pozemok, a on sa o to starať nebude

***Paľusová:*** neprosím si p. Fiľo, aby ste mi v noci zvonili, nakoľko mám chorého syna a má potom v noci záchvaty

***Oravkinová:*** udelila slovo p. Fiľovi

***Fiľo:*** sneh som nemohol odpratať, keďže som nebol doma, dozvedel som sa o tom telefonicky, môj zať je dospelý človek, mali sme rodinnú oslavu, mrzí ma, že došlo k incidentu, ja som si pred časom podal žiadosť o odkúpenie spomínaného pozemku, kde som uviedol, že si na ňom chcem urobiť prístupovú cestu, poslanci mi to schválili, ten pozemok je obecný a je takisto môj ako váš, geodet mi vymeral tento pozemok a mal som ho označený kolíkmi, ktoré mi niekto vytrhal, ja nemám ani auto a prevažnú časť roka nie som doma. Keďže ten pozemok je obecný a nie ste jeho vlastníkmi takisto mám právo ísť cez tento pozemok ako vy.

***Starosta:*** je to typický susedský spor. Pre upresnenie priblížil, že približne pred 2 rokmi si p. Fiľo požiadal obec o odkúpenie pozemku, kde mu bolo vyhovené aj s tým, že žiadal o vybudovanie prístupovej cesty. Od vtedy nedoložil žiaden projekt na vybudovanie takejto cesty. Ďalej uviedol, že najmenej 2 krát vyzval p. Fiľa aj p. Paľusa, aby sa stretli na OU a vyriešili tento problém – vymedzili práva, uzavreli nejakú dohodu. Prioritne tento pozemok využívajú obyvatelia bytovky, ale po vzájomnej dohode je možné aby v prípade potreby (prechod s veľkým autom) túto cestu využil aj p. Fiľo. Ale je nemysliteľné, aby to bolo zneužívané len pre to, že sa niekomu nechce odpratať sneh spred vlastnej brány.

***Starosta:*** z pozície starostu sa snažím tento spor vyriešiť, predvolávam p. Fiľa, ktorý ignoruje všetky predvolania. Preto nateraz navrhujem, aby obec vydala písomné stanovisko, že majitelia bytov užívajú pozemok, ktorý je priľahlý k bytovkám a p. Fiľo sa prispôsobí tomuto rozhodnutiu a vzájomnou dohodou si tento prístup budú navzájom riešiť.

***Paľus:*** predložil KPZ bytu, kde je uvedené, že pozemok pod bytom je na LV 701 – Obec Heľpa a je na ňom uložené vecné bremeno v prospech vlastníkov bytov.

Nie som už za žiadne kamarátske výpomoci a budem aj ďalej trvať na tom, aby sa odkúpila časť pred bytovým domom.

***Paľusová:*** chcem aspoň prideliť jedno parkovacie miesto s dopravnou značkou, že tam môžem s autom stáť a naložiť a vyložiť syna do auta. Toto vyrozumenie dajte aj p. Fiľovi.

***Lilko:*** Myslím, že návrh p. starostu bude viesť ešte k väčšiemu napätiu. Pred bytovkami v zadnej časti nie je voľné miesto?

***Paľus:*** je tam septik, na ktorom sa stáť nemôže, zať p. Fiľa tadiaľ po upozornení aj tak bez problémov prechádza. Ponúkol som p. Fiľovi, že ak má zlý výjazd na cestu, auto si môže nechať medzi bytovkami a prejsť k domu pešo

***Fiľo:*** nejde o to, nechať auto odstavené, ide mu o to, keď potrebuje z auta niečo vyložiť

***Lilko:*** presunieme problém z jednej stany na druhú, tento problém je potrebné vyriešiť hlavne medzi vami. Nakoľko keď Vám dáme pozemok do vlastníctva, zasa budú vznikať ďalšie spory. Taktiež žiadosť je veľmi všeobecná a je potrebné bližšie vyšpecifikovať pozemok.

***Paľus:*** pri prvom odpredaji bytov, sa tieto pozemky mali bezodplatne prepísať rovno na vlastníkov bytov, čo sa nikdy nestalo. Mali sme s p. Fiľom dohodu, že môže tadiaľ podľa potreby prejsť, nie však dennodenne využívať.

***Kukuľa Jozef:*** tento susedský spor nepatrí na OZ, mali by sme sa venovať len žiadosti. Parkovacie miesto nie je možné vyhradiť, keďže tam nie je vyhradená parkovacia plocha. Čo sa týka pozemkov pod bytovkou, tie mali byť dávno vaše. Treba sa dohodnúť kto celé toto prepísanie zaplatí, treba presne vyšpecifikovať, čo bude predmetom zmluvy o odkúpení, ak je tam ešte aj septik, môže to byť problém. Pôjdem sa na to osobne pozrieť. Ak tieto spory budú pretrvávať, máme pri OZ komisiu, kde to vieme ďalej riešiť ale bez geometrického plánu to už vôbec nepôjde, navrhujem doformulovať túto žiadosť, aby sme spoločne tento problém vyriešili.

***Málik:*** podporil kolegov v tom, že tento medziľudský spor nepatrí na OZ, mali sme sa zaoberať len touto žiadosťou a keďže Vás p. starosta už v minulosti vyzýval na stretnutie, na ktoré ste nereagovali, potom sa zbytočne budete sťažovať.

Navrhuje, zvolať stretnutie a hľadať spoločnú cestu. Bolo by vhodné riešiť to komplexne aj s priľahlými pozemkami celý areál. Takže na stretnutie by mali prísť obe strany a pokúsiť sa nájsť spoločné riešenie. Čo sa týka dopravnej značky, dopravné značenie aby spĺňalo svoj účel podlieha nejakému procesu. Musí tam byť nejaká spevnená plocha, parkovisko.

***Fiľo:*** mám vedomosť, že p. starosta ma pozýval len jeden krát, ja som zavolal, že odchádzam do Nemecka a neprídem

***Starosta:*** zvolával som 2x, nebol problém po návrate prísť znova požiadať o stretnutie. Navrhnite termín, kedy vám to bude obom vyhovovať, stretneme sa v kancelárii starostu – so stavebnou komisiou, oznámime aj všetkým majiteľom bytov v uvedenom bytovom dome.

Spoločne sa dohodli na termíne vo štvrtok 27.2.2020 o 16.00 hod na OU.

1. **Žiadosť o pridelenie stavebného pozemku Fašková, Saxová, Karcelová**

***Ďurčová***: prečítala doručené žiadosti o odkúpenie stavebného pozemku od občanov:

1. Mgr. Ivana Fašková, Burkovaná 352/36, Heľpa a Erik Fiľo, Kpt. Nálepku 285 Pohorelá
2. Martina Saxová Rončáková, Krížna 914/63, Heľpa
3. Zuzana Karcelová, Partizánska 476/103, Heľpa

Všetky tri žiadosti sú na odkúpenie stavebného pozemku za účelom výstavby rodinného domu v časti Teplica.

***Oravkinová:*** otvorila diskusiu

***Starosta:*** v bode 15. máme prerokovanie prípravy stavebného obvodu Teplica II, tak by sme tieto žiadosti presunuli k tomuto bodu

***Kukuľa Jozef:*** bolo by dobré odpovedať ľuďom, že momentálne tieto parcely nevlastníme, ale ich žiadosti evidujeme

***Košťál:*** žiadosti môžeme evidovať, ale aby nedošlo k nedorozumeniu, že majú predkupné právo na tieto pozemky

1. **Žiadosť SYNOTtip, a.s.**

***Ďurčová*:** prečítala žiadosť o udelenie súhlasu s prevádzkovaním kurzových stávok v prevádzke Hotel Heľpa – Pohostinstvo, Hlavná 63/33, Heľpa

**Návrh uznesenia:**

Obecné zastupiteľstvo v Heľpe schvaľuje:

žiadosť SYNOTtip, a.s., IČO: 36472565, Továrenská štvrť 1467/24, Poprad-Matejovce, o udelenie súhlasu a vydanie vyjadrení v prevádzke Hotel Heľpa- Pohostinstvo, Hlavná 63/33, 976 68 Heľpa

Diskusia:

***Bošeľa:*** je to presne to isté, čo sme schvaľovali v Pohostinstve u Šmajtáka?

***Košťál:*** keď sme to riešili minule, zistili sme, že tieto spoločnosti žiadajú tento súhlas bez vedomia majiteľov, ktorí ani netušia, že v ich mene niečo žiadajú, oni od nás vyžiadajú povolenie a následne prídu do podniku, ukážu im povolenie od obce

***Málik***: na čo niekto niečo žiada od obce, keď je táto žiadosť podmienená súhlasom

**Uznesenie:**

Obecné zastupiteľstvo v Heľpe schvaľuje:

žiadosť SYNOTtip, a.s., IČO: 36472565, Továrenská štvrť 1467/24, Poprad-Matejovce, o udelenie súhlasu a vydanie vyjadrení v prevádzke Hotel Heľpa- Pohostinstvo, Hlavná 63/33, 976 68 Heľpa

Hlasovanie: za: 0

proti: 2 /Oravkinová, Košťál/

zdržal sa: 5 /Kukuľa Jozef, , Kukuľa Ján, Bošeľa, Lilko, Mešťan/

nehlasoval: 1 /Málik/

Uznesenie č. **321/2020** schválené nebolo.

1. **Žiadosť OZ Horehrončok pri ZUŠ Heľpa**

***Ďurčová:*** prečítala žiadosť OZ Horehrončok o poskytnutie dotácie vo výške 3 000 Eur za účelom realizácie projektu „Detský spevácky zbor Félix na koncertnom turné v Prahe“. Dotácia bude použitá na čiastočné pokrytie výdavkov s ubytovaním pre Detský spevácky zbor Félix s doprovodom učiteľov a rodičov počas koncertného turné v Prahe.

**Návrh uznesenia:**

Obecné zastupiteľstvo v Heľpe schvaľuje:

žiadosť o poskytnutie dotácie pre občianske združenie Horehrončok pri ZUŠ v Heľpe, IČO: 37894960 v sume 3 000 Eur za účelom realizácie projektu: Detský spevácky zbor Felix na koncertnom turné v Prahe.

Diskusia:

***Kukuľa Ján:*** navrhujem jednu zmenu: navýšiť z 3000 EUR na 4000 EUR, nakoľko nám bol predložený kvalitne vypracovaný passport, bolo by dobré, aj do budúcna, keby všetky akcie na ktoré prispievame, mali vypracovaný takýto passport. Spolupracujem a pomáham s organizovaním s týmto zájazdom s p. Kirschovou.

Zvýšenie navrhujem z dôvodu, keďže autobus ktorý do Prahy ide je už obsadený, pôjde aj 9 miestny mikrobus, taktiež, by bolo dobré a slušné vziať so sebou prezent hostiteľovi, zo všetkých vystúpení bude urobený dokument – výstup, ktorý sa ponúkne na odvysielanie STV2. Naše deti majú teraz možnosť spievať v Chráme sv. Víta, je tam veľmi veľa vystúpení, v nedeľu je plánované vystúpenie v Klecanoch a je tu požiadavka od miestneho farára, ktorý v minulosti navštívil Heľpu, že vystúpime v kroji; o túto akciu prejavila záujem aj pražská televízia, ktorú bude propagovať vo svojom vysielaní. Taktiež chceme pre deti zabezpečiť aj nejaké kultúrne vyžitie, keďže majú každý deň 2-3 vystúpenia.

***Kukuľa Jozef:*** keďže toto nebolo prerokované na prípravnom zastupiteľstve, navrhujem prestávku na poradu.

***Oravkinová:*** dala hlasovať

Hlasovanie: za: 8 proti: 0 zdržal sa: 0

Uznesenie č. **322/2020** bolo schválené.

Do diskusie k zmene návrhu sa nikto z prítomných poslancov neprihlásil.

***Oravkinová:*** dala hlasovať o pozmeňujúcom návrhu

**Návrh uznesenia:**

Obecné zastupiteľstvo v Heľpe schvaľuje:

žiadosť o poskytnutie dotácie pre občianske združenie Horehrončok pri ZUŠ v Heľpe, IČO: 37894960 v sume 4 000 Eur za účelom realizácie projektu: Detský spevácky zbor Felix na koncertnom turné v Prahe.

Hlasovanie: za: 0 proti: 0 zdržal sa: 7 neprítomný: 1 /Mešťan/

Uznesenie č. **323/2020** schválené nebolo.

K pôvodnému návrhu sa nikto do diskusie neprihlásil.

***Oravkinová:*** dala hlasovať o predloženom návrhu v znení ako bolo uvedené v žiadosti

**Uznesenie:**

Obecné zastupiteľstvo v Heľpe schvaľuje:

žiadosť o poskytnutie dotácie pre občianske združenie Horehrončok pri ZUŠ v Heľpe, IČO: 37894960 v sume 3 000 Eur za účelom realizácie projektu: Detský spevácky zbor Felix na koncertnom turné v Prahe.

Hlasovanie: za: 8 proti: 0 zdržal sa: 0

Uznesenie číslo **324/2020** bolo schválené a je neoddeliteľnou súčasťou zápisnice.

1. **Žiadosť o finančnú podporu na vydanie knihy**

***Ďurčová:*** prečítala doručenú žiadosť Ing. Márie Vrkoslavovoej, PhD. na finančnú podporu na vydanie knihy „Pes Gordon, Bombura a záhady spod Kráľovej Hole“

**Návrh uznesenia:**

Obecné zastupiteľstvo v Heľpe schvaľuje:

žiadosť žiadateľa Ing. Mária Vrkoslavová, PhD, Bebravská 24, 821 07 Bratislava o finančnú podporu na vydanie knihy „Pes Gordon, Bombura a záhady spod Kráľovej Hole“

Do diskusie k predloženej žiadosti sa nikto z prítomných neprihlásil.

***Oravkinová:*** dala hlasovať

Hlasovanie: za: 0

proti: 4 /Oravkinová, Kukuľa Jozef, Kukuľa Ján, Mešťan/

zdržal sa: 4 /Málik, Bošeľa, Košťál, Lilko/

Uznesenie číslo **325/2020** schválené nebolo.

**K bodu č. 5 – Kontrola plnení uznesení**

***Beráková*** oboznámila poslancov s plnením doteraz prijatých uznesení

Diskusia:

***Málik:*** chcem sa opýtať o uzneseniach ktoré sú trvajúce, čo sa na nich robí, bolo by dobré, keby sme boli informovaní, čo sa spravilo od posledného zastupiteľstva, aby sme vedeli, ako sme sa posunuli, aby sme len stále nekonštatovali, že uznesenie trvá; napríklad máme tu uznesenie o zriadení múzea, ktoré trvá dlhodobo a nemáme žiadnu informáciu, či sa v tejto veci vôbec niečo robí...

***Starosta:*** múzeum má svoje štruktúry, bolo by potrebné konkretizovať čo tam chceme, priestor nie je obecný, všetky výstavy sú riešené individuálnymi zmluvami s farským úradom. Začal sa s tým zaoberať už p. poslanec Kukuľa Ján

***Málik***: uznesenie je vôľa poslancov a ak uznesenie je obecným zastupiteľstvom schválené,  je povinnosťou ho dodržať, ak nie sme schopní to dodržať, tak ho treba zrušiť.

***Kukuľa Ján***: nebolo by správne rušiť uznesenie ohľadom múzea. Pracujem v miestnej organizácii Matice Slovenskej a chceme sa v rámci tejto organizácie zaoberať aj touto požiadavkou. Navštívil som Múzeum v Martine a bolo by zásadnou chybou materiály o Heľpe, ktoré sú tam uskladnené nevyužiť. Zoberiem si toto uznesenie na starosť zrealizovať stálu výstavu na starej fare „Plicka a Heľpa“. Kurátorka Matice Slovenskej, ktorá každý rok navštevuje Heľpu nás pozvala na stretnutie s Ivanom Plickom – synom Karola Plicku do Košíc, kde by sme chceli dohodnúť spoluprácu. Myslím, že do Matičného dňa v septembri, nad ktorým chce prevziať záštitu predseda Matice slovenskej, by sme túto výstavu chceli otvoriť.

***Starosta***: na starej fare je problém s elektrickou energiou, natiekla tam voda, keďže nie sme vlastníkom budovy nemáme na toto dosah;

Čo sa týka uznesenia k pozemkom, pracujeme priebežne, dávame to riešiť právnickej kancelárii, nateraz budeme vysporiadavať pozemky v areály športového klubu a súbežne budeme pracovať aj na výkupe pozemkov pri studni.

***Málik:*** k príspevku p. Jána Kukuľu - bolo by potrebné zvážiť ako obec o odkúpenie predmetov, ktoré majú pre obec nejakú kultúrnu hodnotu

***Kukuľa Ján:*** z uvedených materiálov, ktoré sú k dispozícii, by bolo dobré v spolupráci s MS vydať fotografickú knihu

***Košťál:*** chcem sa informovať, či už prebehli stretnutia s farským úradom alebo biskupským ohľadom dlhodobého prenájmu priestorov starej fary

***Starosta***: rokovania prebehli, návrh zmluvy sme po porade s p. dekanom zaslali na biskupský úrad, vrátili nám to, že pre nich je takáto zmluva bezpredmetná, s pánom dekanom máme prísľub na prenájom formou krátkodobého prenájmu na každú akciu

***Košťál:*** bolo by potrebné sa s p. dekanom stretnúť a dohodnúť, pretože je veľa možností ako získať finančný príspevok napr. z fondu na podporu umenia, väčšinou sú však podmienené vlastníctvom budovy resp. dlhodobým prenájmom

**K bodu č. 6 - Schvaľovanie zámeru na odpredaj pozemku**

– časti nehnuteľnosti KN-C č. 1861, druh pozemku zastavaná plocha a nádvorie, zapísaná na LV č. 2798 o výmere 14 m2

***Ďurčová***: predniesla zámer predaja uvedeného pozemku Slovenskej vodárenskej spoločnosti

**Návrh uznesenia:**

Obecné zastupiteľstvo v Heľpe schvaľuje:

* zámer predaja majetku z dôvodu hodného osobitného zreteľa v zmysle §9a ods. 8 písm. e) zákona č. 138/1991 Zb. o majetku obcí v znení neskorších predpisov, a to:
* časti pozemku parcely KN - C č. parcely 1861, druh pozemku zastavané plochy a nádvoria o výmere 14 m2, nachádzajúci sa v katastrálnom území Heľpa, obec Heľpa, zapísaná na LV č. 2789, tak ako je navrhnuté v geometrickom pláne č. 00634808-571/2019 zo dňa 06.12.2019, úradne overeným Okresným úradom Brezno, katastrálny odbor dňa 17.12.2019 pod číslom 681/19

 do vlastníctva:

1. **Stredoslovenská vodárenská spoločnosť a.s., Partizánska cesta 5, 974 01 Banská Bystrica, IČO: 36 056 006**

za kúpnu cenu vo výške 3,32 Eur za m2

celková kúpna cena 14 x 3,32 = 46,48 Eur

ako prípad hodný osobitného zreteľa z dôvodu:

Obec Heľpa dôvodí predaj uvedeného pozemku pre žiadateľa nasledovne:

Uvedený pozemok je  pozemkom, na ktorom žiadateľ ako investor stavby dal vystaviť stavbu Heľpa – dotláčacia stanica, Ulica Partizánska. K uvedenej stavbe vzhľadom na jej verejno – prospešný charakter poskytla obec Heľpa súhlasné stanovisko k vydaniu stavebného povolenia. Žiadateľ potrebuje pre vydanie kolaudačného rozhodnutia uvedený pozemok majetkovo-právne vysporiadať.

Ďalšie podmienky odpredaja:

* Kúpna zmluva bude vypracovaná po vzájomnom pripomienkovaní oboch zmluvných strán v rámci zaužívaných interných procesov oboch organizácií
* Všetky náklady súvisiace s následným prevodom nehnuteľnosti do vlastníctva nadobúdateľa, znáša výlučne nadobúdateľ.

Diskusia:

***Kukuľa Jozef:*** nevideli sme geometrický plán

***Ďurčová:*** geometrický plán nebol v prílohe, budem kontaktovať pána Weisa o doplnení

K predloženému návrhu na uznesenie poslanci nemali ďalšie pripomienky, pozmeňujúce alebo doplňujúce návrhy.

***Oravkinová***: dala hlasovať

Hlasovanie: za: 6 /Oravkinová, Kukuľa Jozef, Bošeľa, Košťál, Lilko, Mešťan/

proti: 0

zdržal sa: 2 /Málik, Kukuľa Ján/

K prejedávanému bodu poslanci prijali uznesenie číslo **326/2020**, ktoré je neoddeliteľnou súčasťou zápisnice.

**K bodu č. 7 – Schvaľovanie krátkodobého prenájmu amfiteátra za účelom usporiadania koncertu Lenky Filipovej**

***Ďurčová:*** prečítala objednávku spoločnosti LENKA promotion, s.r.o. na prenájom amfiteátra

**Návrh uznesenia:**

Obecné zastupiteľstvo v Heľpe schvaľuje:

Krátkodobý prenájom priestor amfiteátra pre nájomcu LENKA promotion, s.r.o., Kysak 195, 044 81 , IČO: 52 853 250 za účelom usporiadania koncertu Lenky Filipovej dňa 15.8.2020. Za sumu nájomného 100 Eur. S nájomcom bude podpísaná zmluva o dočasnom užívaní nehnuteľnosti.

***Oravkinová:*** otvorenie diskusie

***Lilko:*** bolo by korektné dať im vedieť, že v danom termíne je v susednej obci iná kultúrna akcia, ktorá môže ohroziť účasť na tejto akcii

***Oravkinová:*** dala hlasovať

Hlasovanie: za: 7 proti: 0 zdržal sa: 1 /Bošeľa/

K prejedávanému bodu poslanci prijali uznesenie číslo **327/2020**, ktoré je neoddeliteľnou súčasťou zápisnice.

**K bodu č. 8 - Schvaľovanie nákupu kancelárskeho nábytku**

***Ďurčová:*** predniesla dôvodovú správu – nákup interiérového nábytku bol navrhnutý vzhľadom na plánované presunutie zamestnancov ekonomického oddelenia do nových priestorov v budove na námestí a so zohľadnením účelu – skvalitnenia a zrovnoprávnenia pracovných podmienok zamestnancov vo výške 5 247,20 EUR.

**Návrh uznesenia:**

Obecné zastupiteľstvo v Heľpe schvaľuje:

nákup kancelárskeho nábytku pre pracovisko na námestí obce – ekonomické oddelenie.

Diskusia:

***Kukuľa Ján:*** v pôvodnom návrhu, ktorý nám bol predložený na pracovnom stretnutí bola suma nižšia

***Starosta:*** v návrhu neboli započítané stoličky a koberec

**Uznesenie:**

Obecné zastupiteľstvo v Heľpe schvaľuje:

nákup kancelárskeho nábytku pre pracovisko na námestí obce – ekonomické oddelenie.

***Oravkinová:*** dala hlasovať

Hlasovanie: za: 7 proti: 0 zdržal sa: 1 /Bošeľa/

K prejedávanému bodu poslanci prijali uznesenie číslo **328/2020**, ktoré je neoddeliteľnou súčasťou zápisnice.

**K bodu č. 9 – Schvaľovanie inštalácie podružných plynomerov pre nájomné priestory v budove na námestí**

***Ďurčová:*** informovala, že inštaláciou podružných plynomerov zabezpečíme presnejší a spravodlivejší odpočet spotreby plynu v prenajímaných priestoroch v budove na námestí, keďže priestor je v súčasnosti v nájme viacerých nájomcov. Následne na základe tohto odpočtu pracovníčka ekonomického oddelenia bude fakturovať cenu za spotrebované množstvo plynu jednotlivým nájomcom v rámci vyúčtovania.

**Návrh uznesenia:**

Obecné zastupiteľstvo v Heľpe schvaľuje:

inštaláciu podružných plynomerov v prenajímaných priestoroch v budove na námestí obce.

K predloženému návrhu na uznesenie poslanci nemali ďalšie pripomienky, pozmeňujúce alebo doplňujúce návrhy.

Hlasovanie: za: 8 proti: zdržal sa: 0

K prejedávanému bodu poslanci prijali uznesenie číslo **329/2020**, ktoré je neoddeliteľnou súčasťou zápisnice.

**K bodu č. 10 – Pridanie bodu „Geodetické zameranie geodetom na plánovanej vetve kanalizácie etapy 10“**

***Kukuľa Jozef***: komisia pre plánované dobudovanie kanalizácie etapa 10 a etapa 9 odporúča overenie pripojiteľnosti domov na plánovanej vetve etapy 10. Na základe poskytnutých materiálov od projekčnej kancelárie je odvodzovaná vysoká miera nepripojiteľnosti týchto domov bez dodatočných vysokých investícií. Preto odporúča vykonanie merania na zistenie skutkového stavu. Preto navrhujeme, aby každý z dotknutých domov (ide o domy po ľavej strane) aby bol oslovený, aby pred meraním obnažili ich kanalizačnú prípojku a tá by bola následne zameraná. Z toho bude definitívne jasné, či do takto navrhovanej kanalizácie sa tieto domy pripoja alebo nie.

**Návrh uznesenia:**

Obecné zastupiteľstvo v Heľpe schvaľuje:

* 1. geometrické zameranie geodetom podľa najlacnejšej cenovej ponuky
	2. v spolupráci s geodetom osloviť vlastníkov dotknutých nehnuteľností, aby pred meraním obnažili kanalizačný vývod domu vzdialenosti 1m od obvodovej steny domu na plánovanej vetve kanalizácie etapy 10.

Diskusia:

***Kukuľa Ján:*** čo v prípade, ak nebude chcieť obnažiť kanalizáciu

***Kukuľa Jozef:*** keďže to bude pre nich výhodné, nepredpokladáme, že nebudú chcieť

***Mešťan:*** malo by byť v záujme vlastníkov nehnuteľnosti

***Málik, Košťál:*** pripájajú sa k názoru p. Mešťana

**Uznesenie:**

Obecné zastupiteľstvo v Heľpe schvaľuje:

* + 1. geometrické zameranie geodetom podľa najlacnejšej cenovej ponuky
		2. v spolupráci s geodetom osloviť vlastníkov dotknutých nehnuteľností, aby pred meraním obnažili kanalizačný vývod domu vzdialenosti 1m od obvodovej steny domu na plánovanej vetve kanalizácie etapy 10.

Hlasovanie: za: 8 proti: 0 zdržal sa: 0

K prejedávanému bodu poslanci prijali uznesenie číslo **330/2020**, ktoré je neoddeliteľnou súčasťou zápisnice.

**K bodu č. 11 – Majetkovo - právne vysporiadanie pozemkov v areály športového štadióna**

***Ďurčová:*** ide o poslednú parcelu, ktorú v areály športového štadióna nemáme vysporiadanú

**Návrh uznesenia:**

Obecné zastupiteľstvo v Heľpe schvaľuje:

zabezpečenie právnych služieb za účelom majetkovo – právneho vysporiadania pozemkov v areály športového štadióna a to parcely E - KN č. 3810/2, druh pozemku trvalý trávny porast o výmere 1031 m2.

K predloženému návrhu na uznesenie poslanci nemali pripomienky, pozmeňujúce alebo doplňujúce návrhy.

Hlasovanie: za: 8 proti: 0 zdržal sa: 0

K prejedávanému bodu poslanci prijali uznesenie číslo **331/2020**, ktoré je neoddeliteľnou súčasťou zápisnice.

**K bodu č. 12 – Prerokovanie investičného zámeru projektu Ramex**

Diskusia:

***Kukuľa Ján:*** chcel by som, aby sa do uznesenia doplnilo, že rekonštrukcia bude rozdelená na 4 časti a to: sála, knižnica, materské centrum a spoločné priestory – chodba. Ďalej, aby bola schválená komisia, ktorá by zabezpečila koordináciu tejto rekonštrukcie v zložení Kukuľa Ján, Mgr. art. Kirschová Andrea, Mešťan Rudolf, starosta obce.

***Bošeľa:*** navrhujem prestávku

Hlasovanie: za: 8 proti: 0 zdržal sa: 0

Uznesenie č. **332/2020** bolo schválené.

**Návrh uznesenia:**

Obecné zastupiteľstvozriaďuje:

komisiu pre rekonštrukciu budovy Ramexu.

Hlasovanie: za: 8 proti: 0 zdržal sa: 0

Uznesenie č. **333/2020** bolo schválené.

**Návrh uznesenia:**

Obecné zastupiteľstvovolí:

členov komisie pre rekonštrukciu budovy Ramexu : Ján Kukuľa, Rudolf Mešťan, Mgr. art. Andrea Kirschová, Peter Hyriak.

Hlasovanie: za: 8 proti: 0 zdržal sa: 0

Uznesenie č. **334/2020** bolo schválené.

**K bodu č. 13– Prerokovanie zapojenia obce do výstavby kompostárne pre BRKO**

***Starosta:*** v minulosti sa nikdy biologicky rozložiteľný odpad netriedil,  v budúcnosti je možnosť vyriešiť tento odpad to malou kompostárňou do 100 ton, prioritne chceme vyriešiť verejné plochy, ktoré obhospodaruje obec, v domácnostiach je to riešené formou komposterov.

Je potrebné prijať uznesenia o zriadenie skládky, podanie žiadosti o vypracovanie a samotné zapojenie obce.

Max. výška je 150 000 EUR spoluúčasť obce je 5%.

***Ďurčová:*** predniesla návrhy

**Návrh uznesenia**:

Obecné zastupiteľstvo v Heľpeschvaľuje:

zapojenie sa do projektu o poskytnutie nenávratného finančného príspevku poskytovaného v zmysle § 7. Zákona č. 329/2018 Z.z. o poplatkoch za uloženie odpadov a o zmene a doplnení zákona č. 587/2004 Z.z. o Environmentálnom fonde a o zmene a doplnení niektorých zákonov v znení neskorších predpisov: Názov projektu: Vybudovanie kompostárne v obci Heľpa v celkovej sume projektu maximálne 150 000 Eur.

1. Financovanie projektu z vlastných zdrojov vo výške 5% z celkových oprávnených výdavkov na projekt, t. j. maximálne 7 500 Eur.
2. Zabezpečenie realizácie projektu po schválení žiadosti.

Diskusia:

***Lilko:*** primárne pre obecné, ale predpokladám, že bude možnosť aj na to, aby túto kompostáreň využili aj občania

***Starosta:*** prioritne obec, ak bude kapacitne môžu zbierať aj občania

***Kukuľa Jozef:*** nevideli sme projekt, nevieme jeho výšku a mám schváliť uznesenie o zapojení?

***Málik:*** ak teraz schválime a občania sa nebudú môcť zapojiť tak by som s tým nesúhlasil. Ako obec nemáme toľko zelene, aby sme zbierali len z verejných priestranstiev, najskôr by sme mali vidieť projekt, dopadovú štúdiu...som za kompostáreň, ale nie v takomto kontexte

***Kukuľa Jozef:*** schválime vypracovanie žiadosti, zapísanie sa na OkÚ do malej kompostárne

***Málik:*** aký objem je malá kompostáreň

***Starosta:*** do 100 ton, celú záležitosť som konzultoval s p. Nekyovou, umiestnenie na zbernom dovre, kde máme drevoštiepku, informoval som ju o našich požiadavkách: spevnená plocha, zavlažovanie, mobilná váha, traktor, štiepkovač, fólie, geotextílie.

Treba zvážiť, aby sme stihli termín zapojenia, ďalšia možnosť zapojiť sa je o rok.

Prejde to procesom verejného obstarávania. Nie je potrebné stavebné povolenie, keďže tam máme zberný dvor.

Zapojenie si vyžaduje vysokú mieru triedenia, nie je možné, aby sa zapojila každá obec.

***Lilko:*** ja osobne som za zapojenie sa do projektu v budúcnosti nám to pomôže udržať nízku cenu odpadu

***Košťál, Bošeľa:*** podporili p. Lilka

**Uznesenie**:

Obecné zastupiteľstvo v Heľpeschvaľuje:

zapojenie sa do projektu o poskytnutie nenávratného finančného príspevku poskytovaného v zmysle § 7. Zákona č. 329/2018 Z.z. o poplatkoch za uloženie odpadov a o zmene a doplnení zákona č. 587/2004 Z.z. o Environmentálnom fonde a o zmene a doplnení niektorých zákonov v znení neskorších predpisov: Názov projektu: Vybudovanie kompostárne v obci Heľpa v celkovej sume projektu maximálne 150 000 Eur.

1. Financovanie projektu z vlastných zdrojov vo výške 5% z celkových oprávnených výdavkov na projekt, t. j. maximálne 7 500 Eur.
2. Zabezpečenie realizácie projektu po schválení žiadosti.

Hlasovanie: za: 8 proti: 0 zdržal sa: 0

K prejedávanému bodu poslanci prijali uznesenie číslo **335/2020**, ktoré je neoddeliteľnou súčasťou zápisnice.

**Návrh uznesenia**:

Obecné zastupiteľstvo v Heľpeschvaľuje:

vypracovanie žiadosti o nenávratný finančný príspevok poskytovaný v zmysle § 7. Zákona č. 329/2018 Z.z. o poplatkoch za uloženie odpadov a o zmene a doplnení zákona č. 587/2004 Z.z. o Environmentálnom fonde a o zmene a doplnení niektorých zákonov v znení neskorších predpisov, Názov projektu: Vybudovanie kompostárne v obci Heľpa spoločnosťou OPKŽP SK, Odborné poradenstvo v životnom prostredí Horná Lehota 104, 027 41 Oravský Podzámok, IČO: 43775471 v sume 960,- EUR

K predloženému návrhu na uznesenie poslanci nemali pripomienky, pozmeňujúce alebo doplňujúce návrhy.

Hlasovanie: za: 8 proti: 0 zdržal sa: 0

K prejedávanému bodu poslanci prijali uznesenie číslo **336/2020**, ktoré je neoddeliteľnou súčasťou zápisnice.

**Návrh uznesenia**:

Obecné zastupiteľstvo v Heľpeschvaľuje:

zabezpečenie všetkých úkonov vyplývajúcich zo zákona č. 79/2015 Z. z. o odpadoch a zákona č. 364/2004 Z. z. o vodách k registrácii malej kompostárne BRKO do 100 ton spoločnosťou OPŽP SK Odborné poradenstvo v životnom prostredí Horná Lehota 104, 027 41 Oravský Podzámok, IČO: 43775471. Suma za spracovanie je 660 Eur.

K predloženému návrhu na uznesenie poslanci nemali pripomienky, pozmeňujúce alebo doplňujúce návrhy.

Hlasovanie: za: 8 proti: 0 zdržal sa: 0

K prejedávanému bodu poslanci prijali uznesenie číslo **337/2020**, ktoré je neoddeliteľnou súčasťou zápisnice.

**K bodu č. 14 – Prerokovanie investičného zámeru výstavby DSS v obci Heľpa**

***Starosta:*** vybudovanie DSS je veľkou potrebou obce, už v minulosti bol zámer o jeho vybudovanie, ktorý sa nestretol s pochopením. V súčasnosti je v ponuke dvojdom v obci, ktorý by sme vedeli využiť na výstavbu DSS s kapacitou 25 klientov. Vieme využiť investičné peniaze zo štátneho fondu rozvoja bývania. Problematiku starostlivosti o starších ľudí štát presúva vo vysokej miere na samosprávy, čakacie doby na umiestenie do zariadení sú viac ako 2 roky a je veľký problém s umiestnením občanov do zariadení. V rámci spoločnej úradovne máme prehľad o potrebách starších občanov. Preto by som Vás poprosil, aby ste pouvažovali nad možnosťami riešenia.

***Lilko:*** súhlasím s poskytovaním takejto služby, ale daná nehnuteľnosť sa mi nezdá vhodná, keďže pozemok je rozdelený na 2 parcely a na jednej parcele je 14 vlastníkov a je na nej ťarcha, druhá je na jednom vlastníkovi, ktorý je pozbavený svojprávnosti (neviem v akom rozsahu), predmetný dom nie je v katastri zapísaný (je zapísaná stará drevenica)

***Starosta:*** vysporiadanie pozemkov v rámci korektných kritérií

***Málik:*** zámer výborný, nie je korektné otvárať tento bod na verejnom rokovaní, nemáme rozpočtové krytie, kto to bude prevádzkovať, nie som za takéto riešenia

***Kukuľa Ján:*** takéto zariadenie v budúcnosti bude určite potrebné, ale určite nie ten dom, je to malé a 25 ľudí tam neumiestnime, bolo by vhodnejšie porozmýšľať o priestoroch bývalého detského domov a riešiť novostavbu s možnosťou dobudovania podľa potreby

***Málik:*** nerobme nič zo dňa na deň, pripravme to tak, aby sa to dalo reálne riešiť do budúcnosti

***Bošeľa Milan:*** návrh na ukončenie diskusie

Hlasovanie: za: 7 proti: 0 zdržal sa: 1 /Kukuľa Ján/

Uznesenie číslo **338/2020** bolo schválené.

**K bodu č. 15 – Prerokovanie prípravy stavebného obvodu Teplica II pre IBV vrátane inžinierskych sieti**

***Starosta:*** lokalita Teplica I je už naplnená, je požiadavka od mladých rodín, ktoré majú záujem o kúpu pozemkov v lokalite Teplica II

***Kukuľa Jozef***: chceme podklady po projekčnej stránke koľko by stálo pripojenie vody na uliciach Plickova, Furmanská a J.C.Hronského, už pol roka je tu žiadosť od p. Ďuricovej o zámene pozemkov...

***Starosta****:* v minulosti sme už riešili napojenie pitnej vody v Teplici I, keďže ho obec prevádzkuje bez stavebného povolenia, cenová ponuka na spracovanie projektovej dokumentácie na vodu je pripravená, máme aj cenovú ponuku na splaškovú a vodovú kanalizáciu, rozvod elektroinštalácie

***Kukuľa Jozef:*** navrhol prestávku

Hlasovanie: za: 8 proti: 0 zdržal sa: 0

Uznesenie číslo **339/2020** bolo schválené.

**Návrh uznesenia**:

Obecné zastupiteľstvo v Heľpeschvaľuje:

vypracovanie projektovej dokumentácie pre dobudovanie vodovodu a kanalizácie pre stavebný obvod Teplica I a II v rozsahu ulíc Alexyho, J.C. Hronského a Furmanská.

Hlasovanie: za: 8 proti: 0 zdržal sa: 0

K prejedávanému bodu poslanci prijali uznesenie číslo **340/2020**, ktoré je neoddeliteľnou súčasťou zápisnice.

**Starosta:** vyriešili sme vodu, ale mali by sme sa zaoberať aj rozparcelovaním odvodu Telpica

***Kukuľa Jozef:*** nesúhlasím, aby bol posledný pozemok 600m2, je to na stavebný pozemok málo

***Starosta:*** nenavrhol som to ja, poprosil som geodeta, aby nám vypracoval projekt tak, ako je to z goedetického hľadiska správne

***Málik:*** tento bod bol ukončený návrhom na uznesenie

***Starosta:*** nerozumiem, o ktoré konkrétne pozemky ide

***Mešťan:*** celú stranu na ulici J.C. Hronského = 7 pozemkov

***Kukuľa Jozef:*** ide o tri parcely, ktoré chceme rozdeliť na 7 stavebných pozemkov, tiež by som uvítal, aby obec nezdieľala všetky náklady, keďže my nebudeme vlastníkom všetkých pozemkov

***Košťál:*** ja som dával ten návrh, chceli sme rozparcelovať len tie tri pozemky, prišla rozparcelovaná aj druhá ulica

***Málik:*** v čase podania žiadosti občanov obec nedisponovala žiadnym pozemkom

**Návrh uznesenia**:

Obecné zastupiteľstvo v Heľpeschvaľuje:

pripraviť majetkovo-právne vysporiadanie pozemkov na ulici J.C.Hronského – pravá strana (7 pozemkov).

Hlasovanie: za: 8 proti: 0 zdržal sa: 0

Uznesenie číslo **341/2020** bolo schválené.

**K bodu č. 16 – Schvaľovanie zmlúv**

***Ďurčová:*** predniesla návrhy na uznesenia k jednotlivým zmluvám

1. **Zmluva - platobný terminál**

**Návrh uznesenia:**

Obecné zastupiteľstvo v Heľpe schvaľuje:

zmluvu o akceptácii platobných kariet uzatvorenú so spoločnosťou Global Payments s.r.o., Polus Tower II, Vajnorská 100/B, 831 04 Bratislava.

Hlasovanie: za: 8 proti: 0 zdržal sa: 0

Uznesenie číslo **342/2020** bolo schválené.

1. **Horehronsko - muránska cyklotrasa**

**Návrh uznesenia:**

Obecné zastupiteľstvo v Heľpe schvaľuje:

dohodu o  príležitostnom spoločnom obstarávaní uzatvorenú v rámci realizácie projektu Horehronsko – muránska cyklotrasa pre drobnú architektúru a cykloznačenie.

Hlasovanie: za: 8 proti: 0 zdržal sa: 0

Uznesenie číslo **343/2020** bolo schválené.

1. **Prenájom pozemku – pasienkové spoločenstvo**

**Návrh uznesenia:**

Obecné zastupiteľstvo v Heľpe schvaľuje:

nájomnú zmluvu uzatvorenú s prenajímateľom Pozemkové spoločenstvo pasienkarov v Heľpe s predmetom zmluvy prenájom pozemku parcely C-KN 1929/2, ostatné plochy o celkovej výmere 63m2 za účelom vydania stavebného povolenia pre stavbu Horehronsko – muránska cyklotrasa.

Hlasovanie: za: 8 proti: 0 zdržal sa: 0

Uznesenie číslo **344/2020** bolo schválené.

1. **Poistenie budovy OU**

**Návrh uznesenia:**

Obecné zastupiteľstvo v Heľpe schvaľuje:

návrh poistnej zmluvy poisťovne Kooperatíva VIENA INSURANCE GROUP pre poistenie majetku a zodpovednosti v rámci projektu Zníženia energetickej náročnosti budovy OU v Heľpe.

Diskusia:

***Bošeľa:*** máme prieskum trhu, nechceme ešte nejaké iné ponuky

***Ďurčová:*** s poisťovňou máme uzatvorenú väčšinu poistných zmlúv a vychádzali sme z toho, kto nám dával vždy najvýhodnejšie ponuky

Hlasovanie: za: 7 proti: 0 zdržal sa: 1 /Málik/

Uznesenie číslo **345/2020** bolo schválené.

**K bodu č. 17 -** **Hodnotiaca správa obce za rok 2019**

***Starosta:*** hodnotiaca správa Vám bola zaslaná elektronicky, rok 2019 sme skončili s prebytkom viac ako 200 tis. EUR. Túto správu berie OZ na vedomie a tvorí prílohu č.1 tejto zápisnice.

**K bodu č. 18** - **Zmena Rozpočtu obce Heľpa na rok 2020 rozpočtovým opatrením č. 1/2020**

***Kukuľa Jozef:*** keďže veci, ktoré tu boli prednesené dnes, nie sú zapracované v návrhu zmeny rozpočtu a neboli prerokované ani na finančnej komisii, navrhujem prestávku na zapracovanie zmien

Hlasovanie: za: 8 proti: 0 zdržal sa: 0

Uznesenie číslo **346/2020** bolo schválené.

***Kukuľa Jozef:*** ako predseda finančnej komisie informoval o položkách v rozpočte ktoré boli oproti navrhovaným zmenám ešte pozmenené a ich zmeny vyplynuli z dnešných úprav

K predloženému návrhu na uznesenie poslanci nemali pripomienky, pozmeňujúce alebo doplňujúce návrhy.

**Návrh uznesenia:**

Obecné zastupiteľstvo v Heľpe schvaľuje:

zmenu rozpočtu obce Heľpa na rok 2020 rozpočtovým opatrením č. 1/2020.

Hlasovanie: za: 8 proti: 0 zdržal sa: 0

Uznesenie číslo **347/2020** bolo schválené.

**K bodu č. 19 –** **Rôzne**

***Kontrolórka:*** predniesla Správu o činnosti hlavného kontrolóra obce Heľpa v druhom polroku 2019, ktorá tvorí prílohu č. 2 tejto zápisnice.

***Lilko:*** v rámci celoslovenskej akcie „Upracme Slovensko“ by som poprosil obec aj poslancov o súčinnosť pri upratovaní chotára

***Košťál:*** na námestí sú vypadnuté dlažby – bolo by potrebné to upraviť

***Kukuľa Ján:*** dávam návrh, aby sme na najbližšie pracovné stretnutie si každý pripravil návrh ako ďalej budeme postupovať s odpadmi,

- ďalej bolo by dobré, keby všetky akcie, na ktoré obec prispieva, boli aj odprezentované, na čo boli poskytnuté finančné prostriedky použité

***Málik:*** cenou obce sme ocenili obecný mládežnícky parlament a v zmysle §45 k cene obce patrí aj odmena 200 EUR, mládežnícky parlament túto odmenu nedostal, poprosím zjednať nápravu

***Starosta:*** - informoval o vyúčtovaní sociálneho taxíka

* požiadavka od občanov na zakúpenie lisu na plasty do každej domácnosti
* informácia o postupe pri riešení cyklotrasy
* informácia o projekčnej príprave o rozšírení kapacity MŠ
* informácia o pripravovanej zonácii Národného parku Muránska planina
* informácia o rozsudku okresného súdu v Brezne o budove materského centra
* informácia o záujme sprevádzkovať lyžiarsky vlek na Dolinkách

***Málik:*** keďže vlek má v nájme ŠK, bolo by dobré, keby sa stretnutia zúčastnil aj štatutár ŠK

***Starosta:*** - informácia o možnosti zmeny technológie čističky odpadových vôd

* informácia o získaní dotácie na denný stacionár

***Kukuľa Jozef***: prosím starostu o informáciu, kam umiestnime ľudí z denného stacionára počas jeho rekonštrukcie

Poslanci OZ uznesením č. **348/2020** berúna vedomie:

* Hodnotiacu správu obce za rok 2019
* Správu o činnosti hlavného kontrolóra za II. polrok 2019
* informáciu o investičnom zámere výstavby DSS v obci Heľpa
* informáciu o vyúčtovaní sociálneho taxíka
* informáciu o požiadavke od občanov na zakúpenie lisu na plasty do každej domácnosti
* informáciu o postupe pri riešení cyklotrasy
* informáciu o projekčnej príprave o rozšírení kapacity MŠ
* informáciu o pripravovanej zonácii Národného parku Muránska planina
* informáciu o rozsudku okresného súdu v Brezne o budove materského centra
* informáciu o záujme sprevádzkovať lyžiarsky vlek na Dolinkách
* informáciu o možnosti zmeny technológie čističky odpadových vôd
* informáciu o získaní dotácie na denný stacionár

**K bodu č. 20 - Interpelácie**

žiadne

**K bodu č. 21 - Záver**

***Mgr. Oravkinová*** poďakovala prítomným poslancom za účasť na obecnom zastupiteľstve a ukončila rokovanie.

**Zapísala:** Mgr. Ivana Jankurová

**........................................................ ........................................................**

Ing. Michal Košťál Jozef Kukuľa

 **........................................................**

 Peter Hyriak – starosta obce